**Különleges bánásmódot igénylő tanulók pedagógiája**

2017/18. II. szemeszter

Nappali és levelező képzés

A kurzus teljesítésére vonatkozó követelmények

A kurzus célja a különleges bánásmódot igénylő tanulók iskolai integrációjának elősegítése a tanár szakos hallgatók inkluzív szemléletének fejlesztésével. A felkészültség kiterjed az integrált oktatás törvényi és intézményi kereteinek, valamint a sajátos nevelési igényű tanulói csoportok jellegzetes kognitív működésének megismerésére. A tanári szerepek bővülésével a feladatok is összetettebbé váltak, így az oktatási nevelési folyamat tervezése mind egyéni, mind intézményi szinten felértékelődik.

A kurzus formája gyakorlat, ennek megfelelően a személyes részvétel nélkülözhetetlen a kurzus elvégzése szempontjából. **A megengedett maximális hiányzás 3 alkalom (levelező tagozat 10%)**, az órákon a hallgató jelenlétét aláírásával igazolja.

A különleges bánásmódot igénylő gyerekek pedagógiai kísérésével kapcsolatos szerepek, feladatok strukturált áttekintésére szolgál az **írásbeli munka** elvégzése. Megjelenik benne a rendszerszemlélet, szakmaközi együttműködések szerepe (interprofesszionalitás), egyéni bánásmód, csoportokkal való tantermi pedagógiai tevékenység, közösségfejlesztés, érzékenyítés, valamint a folyamatok követését, korrekcióját szolgáló reflektív, önreflektív szakmai tudatosság igénye.

A kurzus sajátossága, hogy nem tartozik hozzá hospitálás, az oktatási folyamat közvetlen megfigyelése, sajátos nevelési igényű gyerekekkel való személyes kapcsolatfelvétel. Ezért az oktatási nevelési folyamat tervezésében a felkészülési feladatok várhatóak el, módszertani gyakorlás nem. A feladatban tükröződik a különleges bánásmód pedagógiájának egyéni, csoportos, intézményi szintje, valamint a közoktatási rendszer tágabb keretrendszere.

Levelező tagozaton elképzelhető konkrét tanulóval kapcsolatos tervezési feladat, az iskolai feltételek azonban annyira különböznek, hogy nem várható el, hogy legyen a gyakorlatában különleges bánásmódot igénylő gyermek. Esetükben a feladat vonatkozhat konkrét tanulóra is és ismeretlen, éppen belépő hallgatóra (fiktív).

A feladat elvégzéséről a hallgató esszében számol be, melynek terjedelme 6-8 gépelt oldal (kb. 13-15.000 karakter)

**A leadás határideje: 2017. 12. 11.**

**Az esszé felépítése:**

*Bevezetés*

* Mi az Ön kiindulópontja, saját tanárszerepe, attitűdje, koncepciója az integrált oktatással, inklúzióval kapcsolatban? A feladat során melyik különleges bánásmódot igénylő tanulói csoporthoz kapcsolódik, milyen keretek között van (volt) vele kapcsolatban (kollégium, általános iskola, középiskola, szakiskola stb.)? A beszélgetés körülményeinek az ismertetése, ha megtörtént, a koncepció ismertetése, ha csak a tervezési szakasz valósult meg.

*Tartalmi rész*

* A választott tanulói csoport sajátosságainak ismertetése a szakirodalom alapján, a megkérdezett (megkérdezni kívánt) személy jellegzetességeinek beazonosítása, amennyiben speciális eszközök nélkül pusztán megfigyeléssel, viselkedésen keresztül azonosítható. Adekvát kérdéseken keresztül (válaszokat nem kell kitalálni!) A szakirodalom alapján a választott célcsoport sikeres integrációjának feltételei, szempontjai.
* Melyek azok a kérdések, témakörök, melyek ismerete a tanuló részéről, melynek figyelembevétele szükséges az egyéni folyamatok tervezéséhez? Állapotfelmérés, kiindulópont ismertetése. Interjú vázlat.
* Egyéni tanulási folyamat szempontjai, feltételei, lehetséges célkitűzései.
* Csoportos tantermi folyamatok feladatai szempontja.
* Intézményi koncepció a befogadás gyakorlatáról, intézményi keretek.
* Szakszolgálatok szerepe, hozzájárulása az integrációhoz.
* A törvényi keretek, jogi háttér ismertetése, a konkrét esethez kapcsolódóan.

*Összegzés*

Értékelés, önértékelés. A saját szakmai és emberi erősségek, források megragadása, hangsúlyozása, melyet önmagában felfedezett a feladat elvégzése, és a kurzus során. Saját gyakorlatát mire tudja építeni, hol érzékeli a korlátait, határait, mi az, ami nehézséget okoz az inklúzív szemléletmód gyakorlásában? A saját tanulási folyamatát hogyan értékeli? Mire van szüksége az integrált oktatási gyakorlathoz?

**Az értékelés tartalmi szempontjai:**

* Az integráció, inklúzió fogalmának pontos értelmezése, a hatékony gyakorlat feltételeinek az ismerete.
* A törvényi keretek ismertetése, a konkrét gyakorlat szemszögéből.
* Az integráció intézményi feltételei.
* A választott különleges bánásmódot igénylő csoport jellegzetességeinek bemutatása.
* Állapotfelmérés, helyzetkép információs bázisa.
* Tanulási folyamat tervezése az integrációs gyakorlat szemszögéből.
* Érzékenyítés szempontjainak megragadása
* Önreflektivitás.
* Szakmai és intézményi együttműködések szükségessége és lehetőségei.

Abban az esetben, amikor a leendő tanár kollégának van oktatási gyakorlata (akár informális rendszerben is – egyéni fejlesztés, felkészítés, korrepetálás), vagy formális tanári gyakorlata (hittan oktatás), lehetőség van a gyermekkel való direkt kapcsolatfelvétel megvalósítására, és az így szerzett tapasztalatok felhasználására az írásbeli munka során.

A feladatot a hallgató a saját tanárszerepének nézőpontjából végzi el, azaz a szakjának a specialitását, és az oktatási rendszerben való elhelyezkedését is figyelembe veszi (általános iskola felső tagozat, vagy középiskola, amennyiben ennek van jelentősége – pl. hittan esetében nincs).

Amennyiben erre nincsen módja, meghatározza azt a kontextust, ahol a munkát végzi (általános iskola, középiskola, szakiskola; tantárgy), a választott tanulói csoportot (reális integrációs helyzetet válasszon, azaz ne a legsúlyosabb fogyatékos csoportokból induljon ki.) Ez a kontextus nem fiktív helyzetet jelent, hanem a téma feldolgozásának kereteit.

Felhasználható szakirodalom, a tantárgyleírásban szereplő kötelező, és ajánlott irodalom, valamint a témához tartozó saját gyűjtés. Feladatleíráshoz tematikus bibliográfiát ajánlok.

**Részletes feladatleírás**

Amennyiben a hallgatónak lehetősége van konkrét kapcsolatfelvételre, van az ismeretségében olyan tanuló, aki a közoktatásban integrált módon tanul, azzal készíthet egy interjút.

**A beszélgetés célja** a tanulással, iskolával kapcsolatos szükségleteinek, igényeinek felmérése, a sajátos nevelési igények, illetve az azzal kapcsolatos információk, dokumentumok (szakvélemény, határozatok) feltérképezése. A kommunikációval, információk feldolgozásával, megértésével kapcsolatos korlátok és lehetőségek megismerése. Saját tanári eszközeinek felmérése, amit a tanuló fejlesztésének szolgálatába tud állítani.

Amennyiben nincs lehetősége ilyen konkrét beszélgetésre, akkor **tervezze meg a beszélgetést, interjút**, valamint az információszerzés forrásait! A cél, az optimális (nem ideális) integrációs gyakorlat megtervezése, a különböző feltételek áttekintése. Akik nem konkrét tanulóval beszélgetnek, az interjúvázlatnak tartalmaznia kell a lehetséges tematikus irányokat, de azok funkcióját, célját is. Azaz melyik kérdéssel, témával mit szeretne megtudni.

**Például:**

*A családi háttér feltárása* – önmagában nem elég!

**Fejtse ki, hogy miért fontos, mi a célja vele, mit szeretne elérni, hogyan szolgálja a munkája, céljai sikerességét?** Pl. A család bevonása a folyamatba, elköteleződés elősegítése, a szülő legyen tisztában a gyerek helyzetével, a munkánk céljával, lehetőségeivel. Érezze, hogy komolyan vesszük, kifejezzük a megbecsülésünket, tiszteletünket, azokat a lehetőségeket, amivel ők is hozzájárulnak a sikerekhez. Számonkérés, fenyegetettség helyett az együttműködés, partnerség hangsúlyozása… sok-sok ötlet lehetséges, nyitott, kreatív gondolkodás a cél.

Használják az órai tapasztalatokat, filmeket, beszélgetéseket bátran.

***Előzetes ismeretek****: Személyiséglélektan, kognitív pszichológia (motiváció, figyelem, gondolkodás, érzékelés, észlelés, kreativitás, emlékezet, felejtés, tanulás, beszédtanulás törvényszerűségei és fejlődésük), szociálpszichológia, (személyközi viszonyok, csoportműködés, csoportfolyamatok, csoportok fejlődése), fejlődéslélektan, szocializáció, (önszabályozás, agresszió, együttműködés törvényszerűségei)*.

**A beszélgetés céljai, feladatai, elemei**

* **Kapcsolatteremtés**, a sajátos kommunikációs igények, jellegzetességek megtapasztalása, megfigyelése. Annak tudatosítása, hogy milyen akadálymentesítést igényel a személlyel való kapcsolat.

Önreflektív megjegyzések a saját viselkedés megfigyeléséről. (ismeret: SNI, akadálymentesítés)

Reflektív, a tanuló kommunikációs jellegzetességeinek kiemelése (erősségek, gyengeségek felismerése, tantárgyi fejlesztés lehetőségei).

**Bizalom, biztonságérzet erősítése**, elfogadás, nyitottság, türelem, támogatási szándék kifejezése, mint aspecifikus tényezők.

* **Információgyűjtés**

**Célja** az állapotfelmérés, ami a tanulási folyamat megtervezésének alapja.

***Felkészülés****:*

*SNI ismeretek (segédanyagok)*

*Iskola esélyegyenlőségi terve; Pedagógiai programja (inkluzív)*

*Törvényi keretek áttekintés, hogyan befolyásolja a folyamatot*

*A szakszolgálatok szerepe, szakemberek, törvényi szerepek, módszerek (SNI megállapítása, szakértői vizsgálat, határozat, egyéni fejlesztése terv kidolgozása*, egyéni fejlesztés, rehabilitáció megvalósítása – együttműködő szakemberek bevonása: utazó gyógypedagógusok, logopédusok, pszichológusok…)

***Információk a gyerektől, interjú témák, vizsgálandó területek****:*

*Csak ötletek, a teljesség igénye nélkül!!! Van amit közvetlenül meg lehet tudni, van amit mások bevonásával (család, pedagógus, gyógypedagógus stb. ) Van ami jól dokumentált, van amit ki kell deríteni.*

* Iskolával tanulással kapcsolatos tapasztalatok, attitűdök. (megküzdés, reziliencia, tanult tehetetlenség, tanult leleményesség, kudarc, siker orientáció, külső belső kontroll). Azok a viszonyulások, melyek meghatározzák a tanulással kapcsolatos nehézségekkel való megküzdés eredményességét, befektetett energiát.
* Első élmények az óvodában, csoportban való szerep megélése, teljesítmény, örömök
* Első élmények az iskolában, csoportba való befogadás, hogyan tanult meg írni, olvasni, számolni. Mi segített, mi nehezítette a helyzetét. Tanulással kapcsolatos attitűdök, énkép kialakulásának alapja.
* *Tanulási szükségletek*, szokások, tanulási stílus és technikák alkalmazása (tantárgynak megfelelő) – tanulási hatékonyság, eredményesség, tudásszint felmérése
* *Tanulási motiváció*. Iránya, mértéke, célja, kitartása, motivált cselekvések.
* *Tanulási készségek* – figyelem, memória (rövid, hosszú), gondolkodás (konkrét műveletek, fogalmi gondolkodás, analízis szintézis, absztrakció, lényegkiemelés, stb.),

*Szociális készségek – társas kapcsolatok, önérvényesítés, kommunikációs készségek, önszabályozás*

* *Kapcsolatai* kortársakkal, osztályon belül, szabadidőben. Szülőkkel tanárokkal való viszony
* *Szolgáltatások*, amiket igénybe vesz. (egyéni foglalkozások, fejlesztő pedagógus, gyógypedagógus, logopédus, stb.) Milyen segítséget kap, mennyire felel ez meg neki? (sok, kevés, adekvát, vagy nem) – amennyiben ez releváns.
* Szabadidő, pihenés, szórakozás, *tanuláson kívüli sikercélok*. Kreatív művészeti tevékenység, sport, előadó művészeti tevékenység (zene, színház stb.)
* Jutalmazással, büntetéssel kapcsolatos élmények, tapasztalatok. Szülői nevelési stílus.

+ minden, amit fontosnak találnak, eszükbe jut. A fenti lista csak ötlet, más kottát is használhatnak, de legyen a kérdés releváns valami cél miatt.

* **Tanulási helyzetben megfigyelés**

**Figyelem** (Miből hogyan következtet rá?), gondolja végig a megfigyelésének a módszereit, szempontjait, terjedelem, kitartás, szempontváltás.

**Motiváció** (Miről, hogyan következtet erre)

Miért és hogyan fontosak a fenti ek az adott tárgy tanítása, tanulása szempontjából?

A tantárgy tanulását hogyan befolyásolja a tanulási nehézség, esetleg fogyatékosság, vagy pszichés probléma? Minden, amit az SNI témaköréből speciális képzettség nélkül megértett és fel tud használni a tanulási folyamat felépítése során.

Saját tárgy ismeretében hol tart? Milyen célok lehet kitűzni?

A célok eléréséhez mire van szükség?

**Tervezés céljai feladatai, eszközei, szintjei:**

**A tervezés célja, a hatékony integrációs gyakorlat feltételeinek az áttekintése különleges bánásmódot igénylő tanuló fejlesztési folyamatának eredményessége érdekében.**

* Egyéni tanulási folyamat tervezése, tananyag egyéni strukturálása, irányított és önálló tanulási feladatok a fejlődés érdekében.
* Csoportos folyamatok tervezése, közösségfejlesztés, közösségépítés elemei, lehetőségei a befogadás érdekében
* Csoportos tanulás feltételei, eszközei a hatékony együtt tanulás érdekében. Feladatok kiadása, ellenőrzése, értékelés (kommunikáció akadálymentesítése, az értékelés méltányossága, nyilvánossága)
* Intézményi együttműködések tervezése – többi szaktanárral egyeztetés
* Intézmények közötti együttműködések – Oktatási Hivatal, Szakszolgálatok szakemberei szakvélemények és egyéni fejlesztési tervek, valamint az egyéni fejlesztések kapcsán.

**Összegzés:**

Helyzetkép (kiindulási pont)

1. Személyes szint: Milyen SNI-ről beszélünk, milyen mértékű, hogyan és mennyire befolyásolja a tárgy tanulását, akadálymentesítés szempontjai.

Gyerek erősségeinek, gyengeségeinek összegzése, mire lehet építeni, minek a hatását kell csökkenteni, korrigálni?

*Egyéni tanulási folyamat tervezése* –

Mit tanít, milyen eszközökkel, módszerekkel, milyen ütemben, mit vár a gyerektől, a szülőtől? Kereteket hogyan ismerteti a gyerekkel és a szülőkkel? Mit kell ahhoz tenni a gyereknek, hogy haladjon?

*Csoportos szint* – befogadó közösség kialakítása, építése. A gyerekek felkészítése, bevonása, informálása, a kapcsolatok kommunikációs és morális akadálymentesítése, érzékenyítés. A differenciálás és a méltányosság kérdésének tisztázása.

*Intézményi szint* - Optimális, inkluzív iskolai gyakorlat hogyan nézzen ki az adott eset tükrében (DPR gyakorlata, inklúziós index használata)? Mik a sikeresség, eredményesség, hatékonyság feltételei, körülményei?

Mi az intézmény inklúziós gyakorlata, koncepciója (intézményi dokumentumok).

Kik az inklúzív gyakorlat szereplői, kikkel kell együttműködni, milyen információkra van szükség? (Szakszolgálat, gyógypedagógus, pszichológus, tantestület, szülők… stb.)

A fenti folyamat tükröződik az esszében

Debrecen, 2018. 02. 08.

 Zolnai Erika sk.